Saak teen Du Plessis van hofrol verwyderDie verslaggewer Izak du Plessis. (Skermgreep: Nuuspod) Die joernalis Izak du Plessis is weer ŉ vry man nadat hy Donderdag in Mbombela vir minagting van ŉ hofbevel in hegtenis geneem is. Du Plessis is in ŉ stryd gewikkel met die private ondersoeker Mike Bolhuis, oor die plasing van twee video’s op sy nuuswebwerf, Nuuspod, waarin mense aanvoer hulle het Bolhuis vir dienste betaal wat nie behoorlik gelewer is nie. Du Plessis het ŉ nag in die aanhoudingselle deurgebring voor hy op borgtog van R2 000 vrygelaat en die saak na Johannesburg oorgeplaas is. Dit is Woensdag hervat. Henk Frey, Du Plessis se regsverteenwoordiger, het bevestig dat die joernalis in die Johannesburgse streekhof verskyn het en dat die saak van die rol verwyder is. Dit was nie dadelik presies duidelik waarom dit van die rol verwyder is nie. Frey sê die ondersoekbeampte het ook aanvanklik gevra dat die beskermingsbevel wat teen Du Plessis bekom is, by die hof aan hom beteken moet word. Frey sê hulle het hiertoe ingestem, maar die bevel is eindelik nie aan Du Plessis beteken nie omdat die lêer daaroor nie opgespoor kon word nie. Bolhuis voer aan die betrokke video’s is lasterlik en gegrond op valse inligting. Hy het geëis dat Du Plessis dit van die webwerf verwyder. Du Plessis het geweier en ŉ lasbrief vir sy inhegtenisneming is uitgereik. Dit is Donderdag uitgevoer, onder andere deur lede van die Valke en die polisie se opsporingseenheid. Du Plessis het die video’s waaroor die twis gegaan het, verlede week op sy YouTube-kanaal en webwerf privaat gemaak. Dit beteken dit is nie verwyder nie, maar kan egter nie deur lede van die publiek gekyk word nie. Chenique Opperman, Bolhuis se regsverteenwoordiger, het gesê hulle sal kommentaar lewer nadat hulle meer inligting oor die hofverrigtinge ontvang het.